众。又纂辑《沃史》，备地方故实，今虽残缺，然后之修志者有所考证，亦中流之一柱也。寻转临清粮储同知，会临清饥，米价腾贵，道路死者相枕籍，绘图上疏，蒙俞允发仓赈济，且捐俸煮粥，全活数十万人。后擢户部主事，去之日，百姓扳留，有泣下者，祀名宦。晋户部郎中，出知汾州府，时魏珰焰炽，御史张慎言因建言忤珰意，台司委彦复审狱，阴嗾刺面发配。彦复毅然曰：吾不能杀人以媚人也。以性命争之，张始得免。及逆珰诛，起慎言为纳言，入都谒赵，终不一见。官至湖广江防道副使。着有《梁园风雅》、《冰巖初刻》、《二酉草》、《苏门集》行世。